ປະທານປະເທດ ເຈືອງເຕິນຊາງ ແລະ ພັນລະຍາຢ້ຽມຢາມ ແລະ ເຮັດວຽກຢູ່ ສປປ ລາວ
ທ່ານເລຂາທິການໃຫຍ່ພັກປະຊາຊົນປະຕິວັດ ລາວ ຈູມມາລີ ໄຊຍະສອນ
ແລະ ທ່ານປະທານປະເທດ ເຈືອງເຕິນຊາງ
(ພາບປະກອບ: TTXVN)
ໂດຍໄດ້ຮັບຄຳເຊີນຂອງ ທ່ານເລຂາທິການໃຫຍ່ພັກປະຊາຊົນປະຕິວັດ ລາວ, ປະທານປະເທດສາທາລະນະລັດປະຊາທິປະໄຕປະຊາຊົນ ລາວ ຈູມມາລີ ໄຊຍະສອນ ແລະ ພັນລະຍາ, ວັນທີ 23/3, ທ່ານປະທານປະເທດ ເຈືອງເຕິນຊາງ ແລະ ພັນລະຍາໄດ້ອອກຈາກຮ່າໂນ້ຍ, ເດີນທາງໄປຢ້ຽມຢາມ ແລະ ເຮັດວຽກຢູ່ ສປປ ລາວ ແຕ່ວັນທີ 23-25/3/2015.
ຮ່ວມເດີນທາງພ້ອມກັບຄະນະລວມມີ: ທ່ານຫົວໜ້າຫ້ອງວ່າການສຳນັກງານປະທານປະເທດ ດ່າວຫວຽດຈຸງ; ທ່ານລັດຖະມົນຕີຊ່ວຍວ່າການກະຊວງປ້ອງກັນປະເທດ ເລຫືວດື໋ກ; ທ່ານລັດຖະມົນຕີຊ່ວຍວ່າການກະຊວງແຜນການ ແລະ ລົງທຶນ ຫງວຽນຈີຢຸງ; ທ່ານເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສສ.ຫວຽດນາມ ປະຈຳ ສປປ.ລາວ ຫງວຽນແມ້ງຮຸ່ງ; ທ່ານລັດຖະມົນຕີຊ່ວຍວ່າການກະຊວງການຕ່າງປະເທດ ດັ້ງມິງຄອຍ; ທ່ານລັດຖະມົນຕີຊ່ວຍວ່າການກະຊວງຕຳຫຼວດ ເຈິ່ນວ້ຽດເຕີນ; ທ່ານຮອງຫົວໜ້າຄະນະພົວພັນຕ່າງປະເທດສູນກາງພັກ ຫງວຽນຮູຍຕັງ; ທ່ານ ເຢືອງແທ່ງບັ໋ກ ຜູ້ຊ່ວຍວຽກປະທານປະເທດ .
ຄາດວ່າໃນການຢ້ຽມຢາມ ແລະ ເຮັດວຽກຢູ່ ລາວ ຄັ້ງນີ້, ປະທານປະເທດ ເຈືອງເຕິນຊາງ ຈະພົບປະກັບບັນດາການນຳປະເທດ ລາວ ເພື່ອແລກປ່ຽນກ່ຽວກັນບັນດາມາດຕະການ ເພີ່ມທະວີ ແລະ ປັບປຸງການພົວພັນແບບພິເສດ, ຄວາມຜູກພັນ ແລະ ສະໜິດຕິດພັນ, ໄວ້ເນື້ອເຊື່ອໃຈລະຫວ່າງ 2 ພັກ, 2 ລັດ ໃນໄລຍະຈະມາເຖິງກໍ່ຄືຍາວນານ, ປຶກສາຫາລືກ່ຽວກັນບັນຫາສາກົນ ແລະ ພາກພື້ນທີ່ 2 ຝ່າຍມີຄວາມສົນໃຈ.
(ແຫຼ່ງຄັດຈາກ VOV)